****

**MT**

**Il-YEYS TAGĦLAQ 10 SNIN: IVVOTA GĦALL-FUTUR!**

**21-22 ta’ Marzu 2019**

**DOKUMENT TA’ ĦIDMA GĦALL-ISKEJJEL PARTEĊIPANTI**

# **Il-Kumitat Ekonomiku u Soċjali Ewropew**

Il-Kumitat Ekonomiku u Soċjali Ewropew (KESE) huwa korp konsultattiv tal-Unjoni Ewropea. Twaqqaf fl-1957 bit-Trattat ta’ Ruma.

Il-Kumitat huwa magħmul minn 350 membru minn organizzazzjonijiet tas-soċjetà ċivili fit-28 Stat Membru. Huma maqsumin fi tliet gruppi: Min Iħaddem, Ħaddiema u "Diversità Ewropa" (dan tal-aħħar jirrappreżenta firxa wiesgħa ta’ gruppi, minn ambjentalisti u bdiewa għal konsumaturi, organizzazzjonijiet għall-persuni b'diżabbiltà, NGOs, eċċ.). Il-membri tal-KESE jużaw l-għarfien u l-esperjenza tagħhom biex itejbu t-teħid tad-deċiżjonijiet Ewropej.

Il-missjoni tal-Kumitat hija li jsemma’ leħen is-soċjetà ċivili organizzata. Il-Parlament Ewropew, il-Kunsill u l-Kummissjoni huma obbligati legalment li jikkonsultaw lill-KESE meta jgħaddu bosta liġijiet ġodda. Il-KESE jfassal Opinjonijiet dwar dawn il-kwistjonijiet u oħrajn, li jsir qbil dwarhom b’kunsens bejn it-tliet gruppi. B'riżultat ta' dan, l-Opinjonijiet maħruġa mill-Kumitat jirriflettu l-interessi tal-partijiet kollha tas-soċjetà ċivili organizzata (min iħaddem, ħaddiema u interessi varji), ibbażati fuq il-kompromess u r-rispett reċiproku.

# **L-Ewropa Tiegħek, Leħnek**

Il-KESE nieda *L-Ewropa Tiegħek, Leħnek* fl-2010 bħala avveniment annwali li jġib flimkien studenti tal-iskola sekondarja u l-għalliema tagħhom, minn kull Stat Membru u pajjiż kandidat tal-UE fil-qalba tal-UE. L-istudenti jiddibattu l-proposti dwar tema partikulari u jaqblu dwar riżoluzzjoni li titressaq lil dawk li jieħdu d-deċiżjonijiet fl-UE.

Skola waħda tintgħażel b’mod aleatorju minn kull pajjiż u tliet studenti minnha ta’ 16-il sena jew aktar u l-għalliema tagħhom jintbagħtu fi Brussell biex jieħdu sehem fis-simulazzjoni tagħhom ta’ sessjoni plenarja tal-KESE, fejn jiddiskutu kwistjoni ta’ attwalità. Il-YEYS 2019 se ssir fil-21-22 ta’ Marzu 2019. Qabel l-avveniment, il-membri tal-KESE se jżuru l-iskejjel magħżula biex jitkellmu dwar il-ħidma tal-Kumitat u jwieġbu l-mistoqsijiet tal-istudenti.

Il-YEYS hija opportunità unika għaż-żgħażagħ biex jiltaqgħu u jaqsmu l-esperjenzi, jisimgħu l-kontropartijiet tagħhom minn pajjiżi differenti u jitgħallmu aktar dwar il-mod kif jgħixu nies oħrajn. Fi Brussell, l-istudenti se jiddibattu u jivvutaw dwar is-suġġett tal-elezzjonijiet tal-Parlament Ewropew u r-rwol tagħhom fit-tfassil tal-politiki Ewropej tal-futur. Barra minn hekk, *L-Ewropa Tiegħek, Leħnek* tipprovdi esperjenza indimentikabbli li tarrikkixxi, mhux biss għaż-żgħażagħ li jkunu qed jieħdu sehem, iżda anke għalina fil-KESE.

L-2019 se tikkommemora l-għaxar anniversarju tal-YEYS, u għal din l-okkażjoni se jiġu organizzati attivitajiet speċjali.

# **YEYS 2019**

Fit-23-26 ta’ Mejju 2019, iċ-ċittadini Ewropej se jivvutaw fl-elezzjoni tal-Parlament Ewropew. Bħala waħda mit-tliet istituzzjonijiet il-kbar tal-Unjoni Ewropea, il-Parlament huwa deċiżiv għall-futur tal-Ewropa u ċ-ċittadini tiegħu; għalhekk parteċipazzjoni mifruxa fl-elezzjonijiet hija kruċjali għad-demokrazija. Biex iżid l-ammont ta’ votanti, il-PE nieda l-kampanja [www.thistimeimvoting.eu](http://www.thistimeimvoting.eu/).

Il-Kumitat Ekonomiku u Soċjali Ewropew, bħala dar is-soċjetà ċivili organizzata Ewropea[[1]](#footnote-2), qiegħed jipparteċipa fl-isforzi sabiex jiżdied l-ammont ta’ votanti u ddeċieda li jpoġġi l-elezzjonijiet Ewropej fil-qalba tal-avveniment annwali tiegħu għaż-żgħażagħ, *L-Ewropa Tiegħek, Leħnek.* (YEYS). Iż-żgħażagħ huma l-futur tal-Ewropa, u se jiddeterminaw id-direzzjoni li se tieħu l-UE fis-snin li ġejjin. Għaldaqstant, il-KESE dejjem għamel enfasi partikolari fuq l-involviment taż-żgħażagħ fid-dibattiti ta’ orjentazzjoni tiegħu.

It-tema ta’ YEYS 2019 se tkun **Il-YEYS Tagħlaq 10 Snin: Ivvota għall-Futur!** Il-parteċipanti se jiġu mistiedna jirriflettu dwar l-elezzjonijiet tal-Parlament Ewropew, ir-rwol tiegħu fil-proċess demokratiku fil-livell tal-UE, il-modi kif jiżdied l-ammont ta’ votanti u, fl-aħħar iżda mhux l-inqas, ir-relazzjoni bejn iż-żgħażagħ u l-kontribut politiku u soċjali, speċjalment meta wieħed jikkunsidra l-fatt li xi parteċipanti diġà jistgħu jkunu eliġibbli biex jivvutaw f’Mejju 2019 (pereżempju, fl-Awstrija ż-żgħażagħ ta’ 16-il sena huma eliġibbli biex jivvutaw).

# **Il-Parlament Ewropew, l-elezzjonijiet u ż-żgħażagħ**

Flimkien mal-Kunsill tal-Unjoni Ewropea, il-Parlament Ewropew għandu s-setgħa leġislattiva fl-UE u jiddeċiedi dwar il-baġit tal-UE. L-importanza tal-PE kompliet tikber matul is-snin, mindu l-ewwel assemblea eletta direttament mill-popli tal-Ewropa fl-1979.

Illum il-ġurnata, il-Parlament Ewropew għandu s-setgħa li japprova l-Kummissjoni Ewropea l-ġdida u l-membri individwali tagħha; bħal f’kull demokrazija parlamentari, il-gvern jeħtieġ il-fiduċja tal-parlament sabiex jieħu l-mandat.

Matul il-kampanja għall-elezzjonijiet tal-2014, ġiet introdotta sistema ġdida ta’ kandidati prinċipali (*Spitzenkandidaten*). Skont din is-sistema, il-president il-ġdid tal-Kummissjoni Ewropea jkun il-kandidat ippreżentat mill-grupp politiku li jkollu l-ikbar suċċess fl-elezzjonijiet. Peress li b’mod ġenerali l-elezzjonijiet intrebħu minn partiti politiċi li huma membri tal-Partit Popolari Ewropew, il-Parlament eleġġa l-kandidat tagħhom Jean-Claude Juncker bħala President tal-Kummissjoni għall-mandat 2014-2019.

Lura fl-1979, meta saru l-ewwel elezzjonijiet Ewropej, il-votanti kienu jammontaw għal 63%. Fl-aħħar elezzjonijiet li saru fl-2014, l-ammont kien ta’ 42,54%[[2]](#footnote-3)biss. Ir-raġunijiet għal dan it-tnaqqis jinkludu l-kriżi finanzjarja u ekonomika, li f’diversi pajjiżi Ewropej naqqset il-fiduċja tal-votanti fil-partiti prinċipali u fil-proċess Ewropew b’mod aktar ġenerali.

Jekk aħna naqbdu dak il-perċentwal ta’ 42,54% u nanalizzawh skont l-etajiet, naraw li dawk li vvutaw l-inqas kienu żgħażagħ: madwar l-Ewropa kollha kienu biss 30% ta’ dawk li għandhom bejn is-16 u d-29 sena li ħarġu jivvutaw, perċentwal saħansitra iktar baxx mill-40% biss taż-żgħażagħ ta’ bejn is-16 u l-24 sena li jieħdu sehem fl-elezzjonijiet nazzjonali (56% għall-votanti ta’ bejn il-25 u d-29 sena: ara paġna 8 ta’ [*Youth and Political Parties*](https://www.youthforum.org/sites/default/files/publication-pdfs/Toolkit%20Youth%20and%20Political%20Parties%20-%20w%20Key%20Recommendations.pdf), studju li ġie ppubblikat fl-2018 mill-Forum Ewropew taż-Żgħażagħ).

Data disponibbli tissuġġerixxi li tista’ tiġri xi ħaġa simili fl-2019. Skont l-[*istħarriġ tal-Ewrobarometru* April 2018](http://www.europarl.europa.eu/news/en/press-room/20180522IPR04027/public-opinion-survey-finds-record-support-for-eu-despite-brexit-backdrop), filwaqt li 60% tal-Ewropej huma konvinti li l-pajjiż tagħhom gawda mis-sħubija fl-UE, l-ogħla perċentwal sa mill-1983, 50% biss jiddikkjaraw lilhom infushom interessati fl-elezzjonijiet li ġejjin.

Fl-aħħar nett: minkejja t-titjib fil-perċezzjoni ġenerali tal-UE u l-importanza tal-Parlament għat-teħid tad-deċiżjonijiet Ewropej, jibqa’ l-fatt li rridu naraw jekk il-maġġoranza tal-votanti humiex verament se jieħdu sehem fl-elezzjonijiet f’Mejju.

# **Mistoqsijiet ġenerali**

Biex ngħinu lill-istudenti u l-għalliema tagħhom jiffurmaw l-ideat u jippreparaw għad-dibattiti fi Brussell, hawn taħt hawn xi mistoqsijiet li jistgħu jiltaqgħu magħhom waqt YEYS 2019:

## Il-funzjonament tad-demokrazija moderna

* Liema sistema istituzzjonali għandu l-pajjiż tiegħek? (repubblika jew monarkija kostituzzjonali, parlamentari, presidenzjali, semipresidenzjali...)
* L-istituzzjonijiet u l-entitajiet ewlenin tal-Unjoni Ewropea huma: il-Parlament Ewropew, il-Kunsill Ewropew u l-Kunsill tal-Unjoni Ewropea, il-Kummissjoni Ewropea, il-Qorti tal-Ġustizzja tal-Unjoni Ewropea, il-Qorti Ewropea tal-Awdituri, il-Bank Ċentrali Ewropew, is-Servizz Ewropew għall-Azzjoni Esterna, il-Kumitat Ekonomiku u Soċjali Ewropew u l-Kumitat Ewropew tar-Reġjuni. Liema huma l-istituzzjonijiet u l-entitajiet ewlenin tal-pajjiż tiegħek?
* Liema entità hija ċentrali għas-sistema istituzzjonali tal-pajjiż tiegħek?

## Iż-żgħażagħ u s-soċjetà moderna

* X’tip ta’ soċjetà tixtieq għall-pajjiż tiegħek u għall-Ewropa?
* Hemm modi oħrajn ta’ kif tista’ tinvolvi ruħek fis-soċjetà minbarra li tmur tivvota?
* Inti involut/a fil-politika, jew taħseb li tista’ tkun fil-futur qarib?
* Kemm taf nies tal-età tiegħek li huma interessati fil-politika? Dawn huma l-maġġoranza jew il-minoranza, u għaliex?
* X’qed tistenna mill-Parlament Ewropew il-ġdid (PE)?

## Iż-żgħażagħ u l-vot

* X’inhi l-età legali għall-vot fil-pajjiż tiegħek?
* Se tivvota meta tilħaq din l-età? Għaliex, jew għaliex le?
* Għaliex huwa importanti l-vot għall-parteċipazzjoni tal-poplu fl-iżvilupp ta' pajjiżek u/jew tal-Unjoni Ewropea?
* Għaliex taħseb li huwa anqas probabbli li ż-żgħażagħ jieħdu sehem fl-elezzjonijiet minn persuni akbar fl-età?
* Kif taħseb li l-vot tiegħek se jgħin aktar fit-titjib tas-sitwazzjoni taż-żgħażagħ milli kieku ma tivvutax? (ambjent, xogħol, drittijiet soċjali, stabbiltà, eċċ.)

## Ir-rwol tal-midja u n-netwerks soċjali

* Liema rwol taqdi l-midja f’ħajtek ta’ kuljum? Taħseb li din tista’ tinfluwenza l-mod kif in-nies jaħsbu u jaġixxu?
* X’taħseb, b’mod aktar speċifiku, dwar ir-rwol tal-midja fl-Ewropa? Taħseb li l-midja xxerred il-valuri demokratiċi Ewropej?
* Tista’ tipproponi modi ta’ kif jistgħu jiġu promossi l-valuri demokratiċi Ewropej permezz tal-midja? Taħseb li dan se jgħin biex tinħoloq soċjetà aħjar?
* X’taħseb dwar in-netwerks soċjali: jagħtu messaġġi aktar pożittivi jew negattivi? X’kontribut nistgħu nagħtu biex niżguraw li n-netwerks soċjali jippromovu l-valuri demokratiċi Ewropej?

# **Mistoqsijiet speċifiċi**

1. Fl-opinjoni tiegħek, x’jista’ jsir biex tiżdied il-parteċipazzjoni tal-votanti fl-elezzjonijiet tal-PE?
2. Kif nistgħu nsaħħu d-demokrazija rappreżentattiva fil-futur?
3. X’tip ta’ impenn politiku jeżisti lil hinn mill-elezzjonijiet tal-PE, u b'liema mod tieħu sehem fih?

Dawn it-tliet mistoqsijiet ta’ hawn fuq se jibnu l-pedament għat-tliet subtemi tal-YEYS. Dawn huma xi suġġerimenti għal riflessjoni dwar dawn is-subtemi:

**Mistoqsija 1:** Fl-opinjoni tiegħek, x’jista’ jsir biex tiżdied il-parteċipazzjoni tal-votanti fl-elezzjonijiet tal-PE?

Hawn min isostni li l-votanti huma inqas involuti fl-elezzjonijiet Ewropej milli fl-elezzjonijiet nazzjonali għaliex iħossu li l-livell supranazzjonali jinsab iktar ’il bogħod minnhom meta mqabbel mal-livell nazzjonali. Madanakollu, hemm spjegazzjonijiet oħrajn: pereżempju, il-fatt li normalment inkunu nafu lill-politiċi nazzjonali tagħna aħjar minn dawk ta’ pajjiżi oħrajn. Dan jista’ jkollu influwenza fuq jekk aħniex lesti nivvutaw għal ċertu *Spitzenkandidat* jew le. Barra minn hekk, jekk politiċi minn pajjiżi oħrajn ma jitkellmux il-lingwa tagħna, ma jkunux jistgħu jipparteċipaw f’dibattiti televiżivi mal-politiċi nazzjonali fuq l-istess livell, għalhekk ikunu inqas preżenti fil-mezzi tal-komunikazzjoni tal-massa tagħna.

Soluzzjonijiet proposti minn organizzazzjonijiet taż-żgħażagħ Ewropej bħall-Forum Ewropew taż-Żgħażagħ jew l-AEGEE (il-Forum tal-Istudenti Ewropej) jinkludu dawn li ġejjin: listi transnazzjonali; il-liġijiet elettorali isiru aktar uniformi; id-dritt għall-vot għaż-żgħażagħ ta’ 16-il sena; it-tkomplija tas-sistema *Spitzenkandidaten*; kwota għaż-żgħażagħ fil-korpi tat-teħid tad-deċiżjonijiet.

1. X’taħseb dwar dawn l-ideat?
2. X’inhuma l-ideat tiegħek?

**Mistoqsija 2**: Kif nistgħu nsaħħu d-demokrazija rappreżentattiva fil-futur?

Id-demokrazija rappreżentattiva hija sistema li permezz tagħha ċ-ċittadini jeleġġu rappreżentattivi għal tul speċifiku ta’ mandat (normalment 4 jew 5 snin) u dawn tal-aħħar jieħdu ħsieb il-leġislazzjoni u l-gvern sal-elezzjonijiet li jmiss; minn elezzjoni għal oħra, il-votanti jistgħu jinfluwenzaw l-attivitajiet tar-rappreżentanti tagħhom permezz ta’ għodod tad-demokrazija diretta bħal referenda u petizzjonijiet. Illum il-ġurnata, iżda, iż-żieda ta’ pjattaformi ta’ midja soċjali u attività onlajn wasslet għall-ħolqien ta’ għodod ġodda tad-demokrazija diretta bħal votazzjoni onlajn u stħarriġ.

1. X’taħseb dwar l-għodod il-ġodda tad-demokrazija diretta?
2. Kif nistgħu nużawhom mingħajr ma nipperikolaw id-demokrazija rappreżentattiva kif imfissra fil-kostituzzjonijiet tagħna?
3. Kif nistgħu niżguraw li d-deċiżjonijiet ta’ demokrazija diretta huma bbażati fuq informazzjoni ġenwina u li ma jkunux preġudikati, pereżempju, bl-aħbarijiet foloz?

**Mistoqsija 3**: X’tip ta’ impenn politiku jeżisti lil hinn mill-elezzjonijiet tal-PE, u b'liema mod tieħu fih?

Id-demokrazija hija bbażata fuq l-informazzjoni preċiża u mingħajr ħlas kif ukoll fuq il-parteċipazzjoni. F’soċjetà fejn parti biss mill-popolazzjoni tieħu sehem fit-teħid tad-deċiżjonijiet (jiġifieri fejn ħafna jħossuhom bla setgħa u għalhekk ma jivvutawx), id-demokrazija għandha t-tendenza li tkun iktar dgħajfa u tmur għall-agħar. Filwaqt li ż-żgħażagħ ġeneralment jivvutaw inqas minn partijiet oħra tal-popolazzjoni, ħafna drabi jkunu involuti b'modi oħrajn (attivitajiet ta’ volontarjat, dimostrazzjonijiet fit-toroq, eċċ.)

1. Kif tista’ d-demokrazija moderna tiġbed lejha l-enerġija taż-żgħażagħ u l-involviment tagħhom b’mod li jwassal għal bidla reali fis-soċjetà?
2. Kif tista’ l-parteċipazzjoni alternattiva tinteraġixxi ma’ involviment politiku iktar tradizzjonali?
3. Kif jistgħu jipparteċipaw iż-żgħażagħ sabiex verament jiffurmaw l-iżvilupp futur tas-soċjetà?
4. Kif jistgħu jaħdmu flimkien għall-futur il-ġenerazzjonijiet differenti , u kif jistgħu ż-żgħażagħ ikomplu jħossuhom involuti fis-soċjetà u fil-politika huma u jikbru u jgħaddu minn fażijiet differenti f’ħajjithom?

Sorsi possibbli għar-riflessjoni:

[(2015) Study on *Young people and Democratic Life in Europe: What next after the 2014 European Elections?*](https://www.youthforum.org/sites/default/files/publication-pdfs/YFJ_YoungPeopleAndDemocraticLifeInEurope_B1_web-9e4bd8be22.pdf)

[(2018) *Youth & Political Parties - a toolkit for Youth-friendly politics in Europe*](https://www.youthforum.org/sites/default/files/publication-pdfs/Toolkit%20Youth%20and%20Political%20Parties%20-%20w%20Key%20Recommendations.pdf)

# **Għal aktar informazzjoni**

## L-Ewropa Tiegħek, Leħnek

**[cid:image005.png@01D0186C.20D92260](http://instagram.com/youreurope/)** youreurope [https://encrypted-tbn0.gstatic.com/images?q=tbn:ANd9GcQWUnASnFh5TlqPrEptF_94efxdCgC-B9GePWbGNle7I137uP9vWW3vnLat](https://www.facebook.com/youreuropeyoursay/) youreuropeyoursay **[cid:image004.png@01D0186C.20D92260](https://twitter.com/youreurope)** youreurope

**#YEYS2019 #YEYSturns10**

Sit web tal-YEYS: [www.eesc.europa.eu/YEYS2019](http://www.eesc.europa.eu/YEYS2019)

Filmat tal-YEYS tal-2018: [www.eesc.europa.eu/en/agenda/our-events/events/your-europe-your-say-2018/video-2018](http://www.eesc.europa.eu/en/agenda/our-events/events/your-europe-your-say-2018/video-2018)

Ir-rapport tal-YEYS tal-2018: [www.eesc.europa.eu/en/agenda/our-events/events/your-europe-your-say-2018/documents](http://www.eesc.europa.eu/en/agenda/our-events/events/your-europe-your-say-2018/documents)

## Il-Parlament Ewropew u l-elezzjonijiet tal-2019

Is-sit web tal-PE: [www.europarl.europa.eu](http://www.europarl.europa.eu)

Kampanja elettorali: [www.thistimeimvoting.eu](http://www.thistimeimvoting.eu)  
L-UE għar-reġjuni tagħha: [www.what-europe-does-for-me.eu](http://www.what-europe-does-for-me.eu/)

## Il-KESE

Sit web tal-KESE: [www.eesc.europa.eu](http://www.eesc.europa.eu/?i=portal.en.the-committee)

\_\_\_\_\_\_\_\_\_\_\_\_\_

1. "Is-soċjetà ċivili organizzata" tiġbor fiha dawk il-gruppi u organizzazzjonijiet fejn in-nies jaħdmu f'kooperazzjoni – sew jekk fil-livell lokali, nazzjonali jew Ewropew. Dawn il-gruppi ta' sikwit jaġixxu bħala intermedjarji bejn dawk li jieħdu d-deċiżjonijiet u ċ-ċittadini, u jippermettu lin-nies isiru involuti b'mod attiv fit-titjib tal-kundizzjonijiet tal-għajxien tagħhom. [↑](#footnote-ref-2)
2. Data mill-*European Parliament Election Study 2014* (Studju dwar l-elezzjonijiet tal-Parlament Ewropew 2014). [↑](#footnote-ref-3)